Document ID: 32008D0026

ODLOČBA KOMISIJE
z dne 13. novembra 2007
o sprejetju seznama območij, pomembnih za Skupnost, za panonsko biogeografsko regijo, v skladu z Direktivo Sveta 92/43/EGS
(notificirano pod dokumentarno številko C(2007) 5404)
(2008/26/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) in zlasti tretjega pododstavka člena 4(2) Direktive,
ob upoštevanju naslednjega:
(1)
Panonska biogeografska regija iz člena 1(c)(iii) Direktive 92/43/EGS zajema dele ozemlja Češke, Slovaške in Romunije ter celotno ozemlje Madžarske, kakor je določeno v biogeografski karti, ki jo je 20. aprila 2005 odobril Odbor za habitate, ustanovljen v skladu s členom 20 Direktive.
(2)
Ta odločba ne zajema ozemlja Romunije, ki se je Evropski uniji pridružila leta 2007. Romunija je začela Komisiji svoje predloge pošiljati po svojem pristopu. Do sedaj informacij Romunije še ni bilo mogoče vključiti v začetni seznam območij, pomembnih za Skupnost, v smislu Direktive 92/43/EGS.
(3)
V okviru procesa, ki se izvaja od leta 1995, je treba tudi doseči napredek pri dejanski vzpostavitvi omrežja Natura 2000, ki je bistvena za zaščito biološke raznovrstnosti v Skupnosti.
(4)
Za panonsko biogeografsko regijo so Češka, Madžarska in Slovaška v skladu s členom 4(1) Direktive 92/43/EGS Komisiji med majem 2004 in septembrom 2006 sporočile sezname območij, ki so predlagana kot območja, pomembna za Skupnost v smislu člena 1 Direktive 92/43/EGS.
(5)
Seznamom predlaganih območij so bile priložene informacije o vsakem območju v obliki, določeni v Odločbi Komisije 97/266/ES z dne 18. decembra 1996 o obliki informacij za predlagana območja Nature 2000 (2).
(6)
Te informacije vključujejo najnovejšo in dokončno karto območja, ki ga je sporočila zadevna država članica, ime območja, lokacijo in obseg ter podatke, pridobljene z uporabo meril iz Priloge III k Direktivi 92/43/EGS.
(7)
Na podlagi osnutka seznama, ki ga je sestavila Komisija po dogovoru z vsako zadevno državo članico in ki določa tudi območja s prednostnimi naravnimi habitatnimi tipi ali prednostnimi vrstami, je treba sprejeti seznam območij, ki so izbrana za območja, pomembna za Skupnost.
(8)
Poznavanje obstoja in razširjenosti naravnih habitatnih tipov in vrst se nenehno dopolnjuje zaradi spremljanja stanja v skladu s členom 11 Direktive 92/43/EGS. Vrednotenje in izbira območij na ravni Skupnosti sta bila zato opravljena na podlagi najboljših trenutno razpoložljivih informacij.
(9)
Vendar zadevne države članice niso predlagale zadostnega števila območij, potrebnih za izpolnitev zahtev iz Direktive 92/43/EGS za nekatere habitatne tipe in vrste. Zato za vrste in tipe ni mogoče sklepati, da je omrežje dokončano. Ob upoštevanju zamude pri prejemanju informacij in sprejemanju sporazuma z državami članicami pa je treba sprejeti začetni seznam območij, ki ga bo treba pregledati v skladu s členom 4 Direktive 92/43/EGS.
(10)
Ker je poznavanje obstoja in razširjenosti nekaterih naravnih habitatnih tipov iz Priloge I in vrst iz Priloge II k Direktivi 92/43/EGS še vedno nepopolno, ni mogoče sklepati, ali je zanje omrežje dokončno ali nedokončno. Začetni seznam je treba po potrebi pregledati v skladu s členom 4 Direktive 92/43/EGS.
(11)
Ukrepi, predvideni v tej odločbi, so v skladu z mnenjem Odbora za habitate -
SPREJELA NASLEDNJO ODLOČBO:
Člen 1
Začetni seznam območij, pomembnih za Skupnost, za panonsko biogeografsko regijo v skladu s tretjim pododstavkom člena 4(2) Direktive 92/43/EGS, je naveden v Prilogi k tej odločbi.
Člen 2
Ta odločba je naslovljena na države članice.
V Bruslju, 13. novembra 2007

Labels: 12
18
20